次韵司徒富公耆年會詩
作者：蘇頌
朝代：宋

paragraphs: 古人稱宴安，居處必擇地。
諸公來河南，有若不期會。
巖巖大司徒，早辭槐鼎貴。
嘉謨納淵衷，故事留臺寺。
構第銅駝坊，開門瀍水次。
居守德爵同，位重官三事。
高軒每過從，縱言談道藝。
復有鄉里賢，夙昔承嘉惠。
崧嶺高橫空，洛波清見底。
履道追昔遊，行厨載芳醴。
燕毛禮所重，安車皆戾止。
年尊二國公，齒序衆君子。
願公壽千秋，慰民瞻具爾。
三載一來朝，當陪天子祀。